Ubijen čečenski predsjednik (10/5/04) - 2004-05-10
SAD i EU osuđuju atentat na pro-ruskog predsjednika Ahmada Kadirova
U snažnoj eksploziji u glavnom gradu Čečenije Groznom ubijeni su pro-ruski čečenski predsjednik Ahmad Kadirov i još najmanje šest ljudi. Ruski predsjednik Vladimir Putin nazvao je gospodina Kadirova "junakom" koji je radio za dobrobit čečenskog naroda. Čečenski premijer Sergej Abramov imenovan je za vršitelja dužnosti predsjednika. Za sada nitko nije preuzeo odgovornost za napad, u kojem je ranjeno 50 ljudi. No, gospodin Putin za napade optužuje teroriste – vjerojatno muslimanske separatiste koji su optužili predsjednika Kadirova za izdaju i koji su ga nekoliko puta već pokušali ubiti. Bijela kuća i Europska unija osudili su ovaj atentat. Ahmad Kadirov bio je čečenski separatist prije nego što je postao političar koji je uživao podršku Kremlja. Zbog toga je navukao bijes mnogih pobunjenika s kojima je ranije surađivao. Kadirov je rođen u sovjetskom Kazahstanu 1951. i kasnije je studirao islam u Uzbekistanu. Postao je istaknuti čelnik muslimana u Čečeniji nakon proglašenja neovisnosti. 1999. prekinuo je veze s militantnim muslimanima, a izabran je za čečenskog predsjednika prošle godine.